**Când în jur sunt ramuri goale**

*Sorina*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când în jur sunt ramuri goale

Pe covorul alb răsar

doar brânduşe înflorite,

primăverii-n şal sortite

de-un vremelnic mătăsar.

Movul delicat şi moale,

creşte ca o reverie

pe zăpada alburie,

când în jur sunt ramuri goale.

De ai sufletu-ngheţat,

dă-i tăcerea dintr-o floare,

din brânduşe ia culoare,

nu-l mai ţine ferecat!

Lasă-i un moment de pace,

să pătrundă-ncetişor

prin privire, curgător,

inima cu flori să-mbrace!